Nakupowane twory pokradnyli
Wojerecy. Ani twory wšědneje potrjeby před paduchami wěste njejsu. Tole dyrbješe rentnar předwčerawšim dopołdnja we Wojerecach nazhonić. Nawróćiwši so z kupnicy chcyše 85lětny jeno swoje koleso do pincy donjesć a swój wačok z kupjenymi tworami za tón čas před durjemi wotstaji. Jako so wón z pincy nawróći, bě wačok fuk. Kaž policija zdźěli, bě wuměnkar za něhdźe 20 eurow nakupował.
Młodostneho wurubili
Bart. Po swjedźenju w Bartskej sportowni bu w nocy na njedźelu młodostny wurubjeny. Kaž policija zdźěli, bě jeho něchtó wokoło 2 hodź. wotzady z kolesa storčił. 16lětny skrótka wědomje zhubi. Jako zaso k sebi přińdźe, pobrachowachu jemu cholowy, pulower, nawoči, běłe koleso a ćmowa móšnja. Nětko pyta policija swědkow, kotřiž su w nocy na njedźelu w Barće něšto wobkedźbowali.
Po njezbožu do jastwa
Budyšin. Z tym drje pólski wodźer wosoboweho awta typa Ford předwčerawšim rano ličił njeje, zo budźe wječor samsneho dnja w jastwje. Na awtodróze A 4 blisko wotbóčki Budyšin-wuchod bě wón sobotu popołdnju prědnje lěwe koleso swojeho jězdźidła zhubił a na kromje jězdnje stejo wostał. Přez koleso zajědźe za nim jěduce awto, kotrež so při tym wobškodźi. Při wobdźěłanju njezboža policisća zwěsćichu, zo 29lětny zawinowar scyła žanu jězbnu dowolnosć njewobsedźeše. Nimo toho jeho justica z přikazom zajeća pytaše. Policisća zahajichu tuž jednanje jězdźenja bjez jězbneje dowolnosće dla a dowjezechu pólskeho staćana na to do Budyskeho jastwa.
Do awta so zadobyli
Kamjenc. Row swojich přiwuznych je předwčerawšim popołdnju žona na pohrjebnišću při Kinsporskej dróze w Kamjencu wopytała. W tym času zadobychu so njeznaći do jeje wosoboweho awta typa Peugeot a pokradnychu ručnu tobołku. W njej bě nimale 600 eurow. Nimo toho načinichu paduši něhdźe 500 eurow wěcneje škody.
Po hašenju drogi namakali
Bjedrichecy. Z dotal njeznateje přičiny je předwčerawšim w jednoswójbnym domje w Bjedrichecach pola Łaza woheń wudyrił. Wobornicy z Wojerec, Łaza, Šćeńcy, Hermanec a Koblic płomjenja podusychu. Wobydlerka bě dom hižo do toho wopušćiła. Po hašenju so wobornicy po domje bliže rozhladowachu a namakachu na hornim poschodźe dwě konopjowej rostlinje, kotrejž běštej k sušenju powěsnjenej. Nětko so z tymle padom policija zaběra.
W bróžni kradnyli
Ćemjercy. Mała wjes Ćemjercy pola Budyšina so w policajskich rozprawach lědma raz jewi. Nětko pak su tež tam paduši pobyli. Woni zadobychu so minjene dny do bróžnje, z kotrejež pokradnychu wuhotowanje za krosnowanje kaž tež wšelki grat. Po informacijach policije wučinja škoda něhdźe 2 700 eurow.
Znjezboženej žonje pomhali
Běła Woda. Jako pomocnicy w nuzy wopokazachu so policisća a wohnjowi wobornicy předwčerawšim připołdnju w Běłej Wodźe. Na Brechtowej bě starša žona w swojim bydlenju padnyła a sej sama hižo pomhać njemóžeše. Na zbožo móžeše wona nuzowe čisło wolić. Wobornicy wočinichu bydlenje a policisća přepodachu žonu wuchowanskej słužbje.
Po zadobywanju awto zapalili
Łaz/Bjerwałd. Palace so awto pola Bjerwałda je policiju w nocy na póndźelu k wjacorym njeskutkam wjedła. Najprjedy běchu so njeznaći do lokala we Łazu zadobyli a z hrajneju awtomatow 2 000 eurow pokradnyli. Tež trezor před skućićelemi wěsty njebě. Z njeho zhubi so něšto stow eurow. Nimo toho namakachu kluč za transporter typa Mercedes. Z nim so paduši z Łaza zminychu. Pola Bjerwałda awto potom zapalichu. Wohnjowi wobornicy móžachu płomjenja podusyć. Po informacijach policije nasta něhdźe 85 000 eurow škody.
Moped pokradnyli a namakali
Budyšin. W nocy na njedźelu su so njeznaći w Budyšinje do garaže Při bělenišćach zadobyli a moped typa SR1 pokradnyli. Kaž policija zdźěli bě dwukolesate jězdźidło wjace hač 3 000 eurow hódne. Nimo toho wzachu paduši kompresor sobu. Njewobškodźeny moped policija pozdźišo w bliskosći zaso namaka a móžeše jón wobsedźerjej wróćić.
Party eskalěrowała
Wojerecy. W namócnym rozestajenju wuwjercholi sobotu wječor party w pincy wjaceswójbneho domu na Wojerowskej Einsteinowej. Jedyn z wobydlerjow so hóršeše, zo młodostni přewótře swjeća. Na to młodej mužej w starobje 17 a 18 lět do 61lětneho wobydlerja bić započeštaj. Při tym jeho mjezwoči zraništaj, tak zo dyrbješe muž do chorownje. Młodostnaj běštaj do toho tójšto alkohola piłoj. Napitaj hišće přiwołanych policistow skřiwdźištaj.
Plaketu pokradnyli
Biskopicy. Wobsedźerjo awtow měli hdys a hdys pohladać, hač maja hišće swoju plaketu za TÜV na awtowym čisle přičinjenu. W Biskopicach su njeznaći tajku plaketu tele dny wot Škody Octavia pokradnyli. Awto steješe na parkowanišću při Póckowskej dróze. Z kołkom w swojich awtowych papjerach drje móže mějićel dopokazać, zo je Škoda přepruwowany, wušparanja wón přiwšěm ma, dokelž dyrbi sej nowu plaketu wobstarać.
Pokradnjene awto lepili
Słona Boršć. W Hessenskej pokradnjeny Audi Q5 je policija předwčerawšim na awtodróze A4 lepiła. Dokelž wodźerka trochu njewěsće jědźeše, zadźeržachu SUV při wotpočnišću pola Słoneje Boršće. Žona chcyše najprjedy pěši ćeknyć, ju pak spěšnje dosahnychu. Na to so wukopa, zo bu awto w nocy do toho w hessenskim Limburgu pokradnjene. 32lětna pólska staćanka njeměješe jězbnu dowolnosć a steješe pod wliwom drogow. Ju tyknychu do přepytowanskeje jatby.
szl_Latn szl_Latn bem_Latn szl_Latn hrv_Latn szl_Latn slv_Latn szl_Latn pol_Latn szl_Latn kab_Latn slv_Latn hat_Latn ces_Latn slv_Latn szl_Latn ces_Latn hrv_Latn szl_Latn szl_Latn ces_Latn szl_Latn bos_Latn bos_Latn